b'\n_START_ARTICLE_\nGeneettinen sukututkimus\n_START_PARAGRAPH_\nGeneettinen sukututkimus eli geneettinen genealogia tarkoittaa oman tai jonkun muun henkil\xc3\xb6n sukulaisten keskin\xc3\xa4isten (biologisten) sukulaisuussuhteiden ja suvun vaiheiden tutkimista hy\xc3\xb6dynt\xc3\xa4m\xc3\xa4ll\xc3\xa4 DNA-testej\xc3\xa4 yhdess\xc3\xa4 perinteisen sukututkimuksen ja historiallisten l\xc3\xa4hteiden kanssa. DNA-jaksoja vertailemalla voidaan arvioida muun muassa yksil\xc3\xb6iden sukulaisuussuhteita ja viimeisimm\xc3\xa4n yhteisen esivanhemman elinajankohtaa. Ihmisryhmien v\xc3\xa4listen geenivertailujen kautta voidaan selvitt\xc3\xa4\xc3\xa4 kansojen v\xc3\xa4lisi\xc3\xa4 sukulaisuussuhteita, alkuper\xc3\xa4\xc3\xa4 ja muuttoliikkeit\xc3\xa4 pitkien aikojen takaa. Autosomaalisen DNA:n tutkimisella voidaan my\xc3\xb6s m\xc3\xa4\xc3\xa4ritt\xc3\xa4\xc3\xa4 yksil\xc3\xb6n etnist\xc3\xa4 taustaa.\n_START_SECTION_\nHistoria\n_START_PARAGRAPH_\nGeneettinen sukututkimus on nykyaikainen tutkimuksen ala, joka sai alkunsa ihmisen genomin eli perim\xc3\xa4n selvitt\xc3\xa4misen my\xc3\xb6t\xc3\xa4. Vuodesta 1999 alkaen kuluttajat ovat voineet teett\xc3\xa4\xc3\xa4 DNA-tutkimuksen itsest\xc3\xa4\xc3\xa4n l\xc3\xa4hett\xc3\xa4m\xc3\xa4ll\xc3\xa4 n\xc3\xa4ytteens\xc3\xa4 tutkittavaksi palveluntarjoajalle ja vertaamalla sitten omia testituloksiaan muiden testattujen tuloksiin. N\xc3\xa4ytteen\xc3\xa4 k\xc3\xa4ytet\xc3\xa4\xc3\xa4n el\xc3\xa4v\xc3\xa4lt\xc3\xa4 ihmiselt\xc3\xa4 otettua poskisolun\xc3\xa4ytett\xc3\xa4 tai sylkin\xc3\xa4ytett\xc3\xa4._NEWLINE_Vuonna 1999 aloittaneen yhdysvaltalaisen Family Tree DNAn geenitesti on Suomessa suosituin.\n_START_SECTION_\nY-DNA:n tutkimus\n_START_PARAGRAPH_\nY-DNA-testiss\xc3\xa4 tutkitaan henkil\xc3\xb6n is\xc3\xa4linjaa h\xc3\xa4nen Y-kromosominsa perusteella. Y-kromosomin DNA periytyy is\xc3\xa4lt\xc3\xa4 pojalle l\xc3\xa4hes muuttumattomana, joten miehet, joilla on l\xc3\xa4hes identtinen Y-DNA, on yhteinen is\xc3\xa4linjainen esi-is\xc3\xa4. Miehet jaetaan Y-kromosomin SNPien perusteella luokiteltuihin haploryhmiin ja STRien perusteella luokiteltuihin haplotyyppeihin. Jokaisella haploryhm\xc3\xa4ll\xc3\xa4 ja haplotyypill\xc3\xa4 on yksi yhteinen biologinen kantais\xc3\xa4, josta kaikki ryhm\xc3\xa4n j\xc3\xa4senet polveutuvat biologisen is\xc3\xa4linjan kautta. Y-kromosomeissa tapahtuneiden mutaatioita vertailemalla voidaan mahdollisesti p\xc3\xa4\xc3\xa4tell\xc3\xa4 sukulinjojen erkaantumisen ajankohtia ja ajallisia j\xc3\xa4rjestyksi\xc3\xa4.\n_START_SECTION_\nmtDNA:n tutkimus\n_START_PARAGRAPH_\nmtDNA-testiss\xc3\xa4 tutkitaan \xc3\xa4itilinjaa mitokondrion DNA:n kautta. Mitokondrion DNA periytyy biologiselta \xc3\xa4idilt\xc3\xa4 l\xc3\xa4hes muuttumattomana kaikille \xc3\xa4itilinjaisille j\xc3\xa4lkel\xc3\xa4isille, niin pojille kuin tytt\xc3\xa4rillekin. mtDNA-testi ei anna yht\xc3\xa4 tarkkoja tuloksia kuin Y-DNA-testi, sill\xc3\xa4 mutaatioita tapahtuu mtDNA:ssa suhteellisen harvoin.\n_START_SECTION_\nAutosomaalisen DNA:n tutkimus\n_START_PARAGRAPH_\nAutosomaalisen DNA:n testi\xc3\xa4 k\xc3\xa4ytet\xc3\xa4\xc3\xa4n sukulaisuuksien selvitt\xc3\xa4miseen sek\xc3\xa4 biologisen is\xc3\xa4n ett\xc3\xa4 biologisen \xc3\xa4idin kaikista sukuhaaroista. Tutkimuksessa vertaillaan kokonaisperimi\xc3\xa4, ei vain suoria is\xc3\xa4- tai \xc3\xa4itilinjoja. Testill\xc3\xa4 voi etsi\xc3\xa4 tai l\xc3\xb6yt\xc3\xa4\xc3\xa4 vahingossa "et\xc3\xa4serkkuja", joiden sukulaisuuden aste n\xc3\xa4kyy geenien yhtenev\xc3\xa4isyyksien m\xc3\xa4\xc3\xa4r\xc3\xa4st\xc3\xa4. Toisaalta testi voi paljastaa, ett\xc3\xa4 oletetut sukulaiset eiv\xc3\xa4t olekaan biologisia sukulaisia._NEWLINE_Autosomaalisen DNA:n tutkimuksella voi saada tietoa my\xc3\xb6s etnisest\xc3\xa4 taustasta. Jotkin testit antavat tutkittavan etnisyyksien prosenttiosuudet tutkitusta geeniperim\xc3\xa4st\xc3\xa4, mutta kyse on kuitenkin vain suuntaa antavasta arviosta. Vuonna 2018 etnisen taustan arvioiminen autosomaalisen DNA:n perustella on melko tarkkaa afrikkalaisen, indoeurooppalaisen, aasialaisen, intiaani- ja juutalaistaustan havaitsemiseksi ja erottamiseksi toisistaan, sill\xc3\xa4 n\xc3\xa4m\xc3\xa4 alueet ja ryhm\xc3\xa4t ovat kesken\xc3\xa4\xc3\xa4n melko erilaisia. Niiden sis\xc3\xa4isten etnisyyserojen tutkiminen sen sijaan antaa ep\xc3\xa4luotettavia tuloksia; t\xc3\xa4st\xc3\xa4 poikkeus ovat a\xc5\xa1kenasijuutalaiset, joiden perim\xc3\xa4 pystyt\xc3\xa4\xc3\xa4n erottelemaan melko tarkasti. Arviot tarkentuvat vuosien mittaan sit\xc3\xa4 mukaa, kun tieteenala kehittyy, tutkimuslaitosten algoritmit tarkentuvat ja vertailuryhmien koko kasvaa. Geenien periytymisen sattumanvaraisuus aiheuttaa tuloksiin kuitenkin aina ep\xc3\xa4tarkkuutta. Alan nelj\xc3\xa4 suurinta toimijaa on yhdysvaltalaisia. Ne testaavat DNA:sta samansuuruisen osan, noin 700\xc2\xa0000 kohtaa, mutta eri paikoista.\n_START_SECTION_\nKansojen muuttoliikkeet ja sukulaisuudet\n_START_PARAGRAPH_\nTieteelliset tutkimukset nyky\xc3\xa4\xc3\xa4n el\xc3\xa4vien ihmisten DNA:sta sek\xc3\xa4 muinais-DNA-tutkimukset antavat merkitt\xc3\xa4v\xc3\xa4\xc3\xa4 tietoa ihmiskunnan kehityksest\xc3\xa4 ja muuttoliikkeist\xc3\xa4 sek\xc3\xa4 selvitt\xc3\xa4v\xc3\xa4t kansojen alkuper\xc3\xa4\xc3\xa4. Aluksi tutkittiin Y-DNA- ja mtDNA-haploryhmien esiintymisi\xc3\xa4 ja yleisyyksi\xc3\xa4 eri puolilla maapalloa, mist\xc3\xa4 saatiin tietoa ihmiskunnan migraatiosta ja polveutumisesta. Muun muassa maltalaisten, intiaanien, afroamerikkalaisten, sanien, a\xc5\xa1kenasijuutalaisten ja Etiopian juutalaisten alkuper\xc3\xa4st\xc3\xa4 on saatu uutta tietoa t\xc3\xa4llaisilla geenitutkimuksilla. Vuonna 2005 k\xc3\xa4ynnistyi National Geographic Societyn Genographic Project, jonka tavoitteena on maailman kansojen migraatiohistorian kartoittaminen satojen tuhansien DNA-n\xc3\xa4ytteiden tutkimuksen kautta._NEWLINE_Vuonna 2009 muinais-DNA-tutkimus alkoi kehitty\xc3\xa4 suurin harppauksin. Max Planck -instituutin Svante P\xc3\xa4\xc3\xa4bon kehitt\xc3\xa4mien tekniikoiden ansiosta alettiin voida tutkia muinaisten ihmisten koko perimi\xc3\xa4 eik\xc3\xa4 vain Y- ja mtDNA:ta. N\xc3\xa4in voidaan selvitt\xc3\xa4\xc3\xa4 tutkitun yksil\xc3\xb6n kaikkien esivanhempien vaiheita paljon laajemmin. Alle kymmeness\xc3\xa4 vuodessa oli saatu tutkittua jo tuhansia kokonaisia muinaisia perimi\xc3\xa4, joita on verrattu kymmeniintuhansiin nykyisin el\xc3\xa4viin ihmisiin. T\xc3\xa4m\xc3\xa4n nopeasti laajenevan tutkimuksen my\xc3\xb6t\xc3\xa4 useat vanhat k\xc3\xa4sitykset ihmisen muinaisista muuttoliikkeist\xc3\xa4 ovat kumoutuneet tai tarkentuneet, ja muinais-DNA-tutkimus on jo ohittanut arkeologian syv\xc3\xa4n menneisyyden ihmisv\xc3\xa4est\xc3\xb6jen muutosten paljastamisessa.'